IFEC ไม่อยู่กับร่องกับรอย
สิ่งที่นักลงทุนรายย่อยต้องเข้าใจอย่างหนึ่งคือ การลงทุนในหุ้นที่มีแผนงานแบบจัดหนักจัดเต็ม มักมาพร้อมกับความหวังที่สูงผิดปกติเป็นประจำ และทำให้ราคาหุ้นทะยานขึ้นเกินความเหมาะสมไปค่อนข้างมาก และเมื่อถึงเวลาพิสูจน์ผลงานจริงๆ กลับแสดงตัวเลขไม่เอาไหน
15 ต.ค. 2559

สภาแมงเม่า : ดร.สมชาย
 
คุณวีระ จาก อ.เมือง จ.ปทุมธานี พูดถึงสถานการณ์ของหุ้น IFEC หรือ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) เป็นหุ้นที่ทำให้นักลงทุนเจ็บตัวครั้งแล้วครั้งเล่า ล้วนมาจากแผนธุรกิจที่ทำในแต่ละช่วงไม่นิ่งพอ จู่ๆ ก็ลูกขึ้นมาทำธุรกิจไฟฟ้า ต่อจากนั้นก็เบนเข็มไปทำธุรกิจอสังหาฯ ล่าสุดเตรียมขายธุรกิจอสังหาฯ ออกไปอีกแล้ว จึงอยากรู้ว่า กลุ่มผู้บริหารเห็นนักลงทุนรายย่อยเป็นอะไร จึงอยากให้อาจารย์ช่วยวิเคราะห์สถานภาพของหุ้นตัวนี้ให้ฟังแบบละเอียดด้วยครับ
 
สิ่งที่นักลงทุนรายย่อยต้องเข้าใจอย่างหนึ่งคือ การลงทุนในหุ้นที่มีแผนงานแบบจัดหนักจัดเต็ม มักมาพร้อมกับความหวังที่สูงผิดปกติเป็นประจำ และทำให้ราคาหุ้นทะยานขึ้นเกินความเหมาะสมไปค่อนข้างมาก และเมื่อถึงเวลาพิสูจน์ผลงานจริงๆ กลับแสดงตัวเลขไม่เอาไหน
อีกทั้งแผนธุรกิจก็มั่วซั่วเกินจะบรรยาย ย่อมเป็นตัวแปรที่ทำให้ผู้คนทั่วไปเข้ามาแสดงความคิดเห็นในด้านลบเป็นจำนวนมาก ซึ่งเป็นเรื่องปกติที่อาจารย์พบเห็นเป็นประจำในยามที่รู้สึกผิดหวังอย่างรุนแรง และคนที่ต้องรับผลพวงดังกล่าวก็คือ กลุ่มผู้บริหารของบริษัทนั้นๆ
วันนี้ถึงไม่แปลกใจที่เห็นนักลงทุนเข้ามาต่อว่าผู้บริหาร IFEC หรือ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) เป็นจำนวนมาก เพราะชอบเปลี่ยนแปลงแผนในการทำธุรกิจเป็นประจำ ส่งผลให้ภาพของธุรกิจไม่มีความชัดเจน จนนักลงทุนรายใหญ่ที่เคยร่วมลงทุนในช่วงแรก ต่างทยอยถอนตัวออกไปทีละรายสองราย ซึ่งทำให้ราคาหุ้นร่วงระเนระนาดอย่างที่เห็น
 
หน่วย : ล้านบาท
 
นอกจากนี้ถ้าดูจากงบการเงินที่แสดงออกมาให้เห็นในเที่ยวนี้ก็พบว่า ตัวเลขกำไรที่เกิดขึ้นเป็นเพียงวิศวะกรรมทางการเงินประเภทรีไฟแนนซ์ บันทึกกำไรพิเศษเข้ามาในทางบัญชี ซึ่งทำให้ฐานะทางการเงินของบริษัทดูดีขึ้นแค่ชั่วคราว เพราะท้ายสุดก็ต้องไปดูที่ตัวธุรกิจทำกำไรได้อย่างยั่งยืนหรือเปล่า?
ตรงนี้คือข้อมูลที่ทำให้นักลงทุนบางส่วนเบนเข็มการลงทุนไปยังหุ้นตัวอื่นเป็นการทดแทน เพราะมองเห็นการเติบโตอย่างแข็งแกร่งได้ชัดเจนกว่า รวมทั้งสามารถคาดหวังถึงตัวเลขกำไรได้แม่นยำกว่า ซึ่งเป็นผลมาจากตัวบริษัทมีแผนธุรกิจที่ชัดเจนกว่านั่นเอง
สรุปคืออาจารย์ยังไม่เข้าใจเหมือนกันว่า กลุ่มผู้บริหารของ IFEC ทำไมถึงทำตัวโลเลเช่นนี้ พร้อมกันนี้ก็ขอให้รู้ไว้อย่างหนึ่งว่า นักลงทุนรายย่อยเริ่มอ่านเกมหุ้นออกหมดแล้ว ส่งผลให้การลากหุ้นแบบสุดติ่ง และทุบลงมาอย่างรวดเร็ว คงไม่เกิดขึ้นอีกแล้ว
เนื่องจากไม่มีใครให้ความสำคัญกับหุ้น IFEC เหมือนเมื่อก่อนอีกแล้วนะครับ